דני מסטרסון

ביוגרפיה

מסטרסון נולד בלונג איילנד, ניו יורק שבארצות הברית למשפחה נוצרית ממוצא אירי. אימו קרול, היא גם מנהלתו האישית, ואביו פיטר, סוכן ביטוח. הוריו התגרשו בשנת 1984. והוא אחיו של שחקן הטלוויזיה כריסטופר מסטרסון הידוע בתפקידו כפרנסיס בסדרה "מלקולם באמצע". בנוסף יש לו אחים-למחצה מאביו החורג.
לאחר שסיים את כיתה י', בהגיעו לגיל 16, נשר מהלימודים ועבר להוליווד. לאחר שעבר להוליווד, סיים את תעודת הבגרות שלו בעזרת מורים פרטיים, מאחר שלימודים אינטנסיביים בבית ספר רשמי דרשו זמן שלא היה לו. לאחר מכן, נרשם ללימודים אקדמיים למשחק, אולם נשר לאחר סמסטר בודד מאחר שעבודות המשחק נעשו חלק גדול מחייו.

משחק

מסטרסון החל לדגמן בתור ילד כבר מגיל ארבע. תמונותיו צורפו לכתבות במגזינים, וכן הצטלם לפרסומות בטלוויזיה. בגיל שמונה החל לשחק בהצגות ברודוואי. עד להגיעו לגיל שש-עשרה, הספיק להצטלם ליותר ממאה פרסומות, ביניהן פרסומות לדגני הבוקר קלוג'ס ולתכשירים לטיפול בפצעי בגרות.
ב-1993, גילם את תפקידו של סת' בסרט ההמשך ל"בטהובן", ב-1994, התארח בשני פרקים בסדרת הטלוויזיה "רוזאן" כג'ימי גריבין, ב-1995 שיחק בקומדיה "ביי לאהבה", לצד רנדי קווייד וב-1996 החל לגלם את דמותו של ג'סטין בסדרת הטלוויזיה "סיביל". תפקידים אלה היוו את דריסת הרגל שלו לעולם הקולנוע, וב-1997, הוא קיבל את תפקידו של קארל בסרט עימות חזיתי לצד ג'ון טרבולטה וניקולס קייג'.
ב-1998, לאחר ארבע עונות בסדרה "סיביל" החליט מסטרסון להמשיך הלאה. הוא נבחן לתפקיד בסדרת טלוויזיה בשם "נערים מבוזבזים" אשר שמה שונה בסופו של דבר ל"מופע שנות ה-70". למרות שהיה מעט מבוגר מיתר השחקנים, החליטה מפיקת הליהוק, דבי רומאנו, לאפשר לו להיבחן לתפקיד סטיבן הייד מאחר שלטענתה "הוא פשוט הגיע והיה מצחיק מאד".
באותה שנה הוא שיחק בסרט "סיוט בחדר המורים" לצידם של ג'ורדנה ברוסטר וג'וש הארטנט.
בניגוד לשחקנים אחרים בסדרה כמו טופר גרייס, מסטרסון הופיע בכל שמונה העונות של התוכנית (עד לירידת הסדרה ב-2006). תפקידו כסטיבן הייד היווה פריצת דרך חדשה בקריירה שלו. במהלך הסדרה וגם לאחר שהסתיימה, הופיע מסטרסון במספר תפקידי אורח בסרטים וסדרות שונות כמו: "ככה זה בחיים", "מד טי.וי", "המלך היל", "הפמליה" ובתוכנית המתיחות של עמיתו למופע שנות ה-70, אשטון קוצ'ר, "פאנק'ד".
בשנת 2008, שיחק את דמותו של רוני בסרט "יס מן" לצידו של ג'ים קארי. ב-2009 שיחק בסרט "להתעורר" לצד איאן סומרהולדר. ב-2011, התארח בפרק בסדרה "צווארון לבן". בשנת 2012, החל לשחק את הדמות הראשית בסדרה "גברים בעבודה". בהמשך הוא גם הפיק עשרה פרקים בסדרה. ב-2014, התארח בפרק בסדרה "רופא להשכיר". ב-2016 שיחק בקומדיה "רובוט לוהט" לצד אנתוני אנדרסון.
בשנה זו גם החל לככב בסדרת הסיטקום "החווה" בנטפליקס, לצד חברו אשטון קוצ'ר, שם שיחק את אחיו הגדול של קוצ'ר. מסטרסון פרש מהסדרה בעונה השלישית.

מוזיקה

מסטרסון החל לתקלט בתור תחביב בשנת 1999, אך מהר מאד הפך התחביב לעיסוק לכל דבר, בנוסף לעיסוקו כשחקן ובעל מספר עסקים נוספים. שם הבמה הראשון שלו היה DJ Donkey Punch ולאחר מכן החליף אותו לשם הבמה DJ Mom Jeans (ג'ינס לאמהות). לטענתו, המקור לשם הבמה הזה מגיע ממופע שנות ה-70, בה נאלצו השחקניות מילה קוניס ולורה פרפון ללבוש מכנסי ג'ינס לא מחמיאות, המזכירות "רגליים של אמהות", על פי הסלנג המקומי, דבר שגרם למסטרסון ללעוג להן רבות במהלך הצילומים. הוא מגדיר את עצמו כאוהד מוזיקת רוק והיפ-הופ. הוא חובב להקות רוק משנות ה-70, אולם הלהקה האהובה עליו ביותר היא פרל ג'אם. במשך שש שנים תיקלט בתוכנית רדיו בת שעתיים ברדיו המקומי בלוס אנג'לס, שם תיקלט בעיקר מוזיקת רוק ואינדי.

עיסוקים נוספים

מסטרסון הוא הבעלים והבעלים המשותף של 11 מסעדות בלוס אנג'לס, את חלקן הוא חולק בבעלות עם וילמר ולדראמה (פז ממופע שנות ה-70) ואשטון קוצ'ר (מייקל קלסו ממופע שנות ה-70) שהם גם חבריו הטובים. בנוסף, הוא הבעלים של מלון בוטיק בעיר ומספר חנויות בשמים. בנוסף בבעלותו לאונג' ובאר במדינת יוטה. כמו כן, הוא שחקן רשמי בנבחרת פוקר מקומית. לטענתו "הסכום הגבוה ביותר שהפסדתי בפוקר הוא אלפיים דולר, והסכום הגבוה ביותר שהרווחתי היה הרבה יותר גבוה".

חיים אישיים

מסטרסון הוא סיינטולוג.
בשנת 2005 הכיר את השחקנית ביג'ו פיליפס, הם התארסו בשנת 2009, ונישאו ב-18 באוקטובר 2011. ב-14 בפברואר 2014, נולדה בתם הבכורה, פיאנה פרנסיס.
מסטרסון מרבה להשתתף באירועי צדקה.
בשנת 2017 פורסמו טענות שלפיהן מסטרסון אנס מספר נשים.